KIRJALLINEN KYSYMYS E-3358/01 esittäjä(t): Lucio Manisco (GUE/NGL)ja Giuseppe Di Lello Finuoli (GUE/NGL) neuvostolle. Eurooppalainen pidätysmääräys ja terrorismista epäiltyjen henkilöiden karkotus Yhdysvaltoihin.



Virallinen lehti nro 160 E , 04/07/2002 s. 0102 - 0103



KIRJALLINEN KYSYMYS E-3358/01 esittäjä(t): Lucio Manisco (GUE/NGL)ja Giuseppe Di Lello Finuoli (GUE/NGL) neuvostolle (7. joulukuuta 2001) Aihe: Eurooppalainen pidätysmääräys ja terrorismista epäiltyjen henkilöiden karkotus Yhdysvaltoihin Uutiset ovat kertoneet, että Yhdysvallat ja Euroopan unioni ovat neuvottelemassa sopimuksesta, jolla terrorismista epäiltyjä henkilöitä voitaisiin karkottaa Yhdysvaltoihin uuden eurooppalaisen pidätysmääräyksen perusteella edellyttäen, että kuolemanrangaistusta ei sovellettaisi tietyissä tapauksissa. Olemme myös panneet merkille Euroopan unioniin akkreditoidun USA:n suurlähettilään Rockwell Schnabelin yleisen vakuutuksen, että Euroopasta karkotettuihin terrorismista epäiltyihin henkilöihin ei sovelleta kuolemanrangaistusta. Tämän asian suhteen USA:n suurlähettiläs painotti kuitenkin sitä, että eräiden maiden on tarpeen muuttaa asioita, myös perustuslakejaan, ja että tähän pyrkimisestä on sovittu. Kuolemanrangaistuksen vastustaminen on yksi EU:n perusperiaatteita, joka on kirjattu monien jäsenvaltioiden perustuslakeihin ja erillisiin lainsäädäntöihin. Lisäksi Yhdysvaltojen presidentille siirretyt uudet valtuudet (mukaan lukien valta myöntää sotatuomioistuimille tuomiovalta terrorismista epäiltyjen ulkomaalaisten suhteen) tekevät mitättömiksi USA:n osavaltioiden tai liittovaltion kaikkien viranomaisten vakuutukset. Voisiko neuvosto siksi täsmentää, mikä on USA:n kanssa asiasta käytävien neuvottelujen oikeudellinen luonne ja soveltamisala? Voisiko neuvosto vakuuttaa uudelleen, että se ei tee missään olosuhteissa sopimuksia, jotka heikentävät, rajoittavat tai muuttavat EU:n kielteistä kantaa kuolemanrangaistukseen (ja etenkään sopimuksia, jotka liittyvät erityisesti pikakarkotusmenettelyihin)? Vastaus (25. ja 26. maaliskuuta 2002) Neuvosto on hyväksynyt (ks. 20. syyskuuta 2001 annetut päätelmät, III.7 kohta) periaatteen, jonka mukaan Yhdysvalloille ehdotetaan neuvotteluja Euroopan unionin ja Yhdysvaltojen välisestä, SEU:n 38 artiklaan perustuvasta sopimuksesta, joka koskee yhteistyötä terrorismiin liittyvissä rikosasioissa. Hieman tämän jälkeen pääministeri Guy Verhofstadt vieraili yhdessä komission puheenjohtajan Romano Prodin kanssa Yhdysvalloissa. Tässä yhteydessä presidentti George W. Bush esitti toivovansa, että neuvotteluja jatkettaisiin. Myöhemmin julkaistussa kirjeessään hän on täsmentänyt asiaa koskevia ajatuksiaan. Puheenjohtajavaltio on sen jälkeen käynyt neuvoston toiveen mukaisesti alustavia keskusteluja Yhdysvaltojen kumppaneiden kanssa saadakseen selvemmän kuvan niistä eduista, joita yhteistyötä terrorismiin liittyvissä rikosasioissa koskevalla sopimuksella saattaisi olla. Näitä alustavia keskusteluja ei ole vielä saatettu päätökseen. Viralliset neuvottelut voidaan aloittaa vasta, kun neuvosto on antanut siihen valtuutuksen SEU:n 24 artiklassa määrättyjen menettelyjen mukaisesti. Tällaista valtuutusta ei ole vielä annettu. Tiedot, joiden mukaan henkilöitä luovutettaisiin jäsenvaltioista yhteisön ulkopuolisiin maihin eurooppalaista pidätysmääräystä koskevien säännösten perusteella, ovat virheellisiä. Eurooppalainen pidätysmääräys on tarkoitettu yksinomaan EU:n jäsenvaltioiden väliseksi yhteistyövälineeksi. SEU:n 6 artiklan 2 kohdan mukaan unioni pitää arvossa yhteisön oikeuden yleisinä periaatteina perusoikeuksia, sellaisina kuin ne taataan ihmisoikeuksien ja perusvapauksien suojaamiseksi tehdyssä Euroopan yleissopimuksessa ja sellaisina kuin ne ilmenevät jäsenvaltioiden yhteisissä valtiosääntöperiaatteissa. Tämä pätee myös silloin, kun unioni toimii SEU:n 24 ja 38 artiklan nojalla. Amsterdamin sopimuksen päätösasiakirjaan liitetyn, kuolemanrangaistuksen poistamisesta annetun julistuksen n:o 1 perusteella on ilmeistä, että kaikissa unionin ja jonkin kolmannen valtion välillä tehtävissä sopimuksissa on kunnioitettava kuolemanrangaistuksen poistamista koskevaa jäsenvaltioiden yhteistä valtiosääntöperinnettä.